টানা ৫ বছর মোট আসন সংখ্যার ৩০ শতাংশও ভরাতে পারেনি বলে ৩০০টিরও বেশি বেসরকারি ইঞ্জিনিয়ারিং কলেজ বন্ধ হতে চলেছে। এদের মধ্যে ১৫০টি কলেজ ভরাতে পারেনি ২০ শতাংশ আসনও। ২০১৮-’১৯-এর আগামী শিক্ষাবর্ষ থেকেই ওই ইঞ্জিনিয়ারিং কলেজগুলিকে ছাত্র ভর্তি বন্ধ করতে বলবে কেন্দ্রীয় মানবসম্পদ উন্নয়ন মন্ত্রক। ছাত্রাভাবে বছরের পর বছর খাঁ খাঁ করছে বলে দেশের আরও ৫০০টি বেসরকারি ইঞ্জিনিয়ারিং কলেজের ওপরেও কড়া নজর রাখছে কেন্দ্র। মন্ত্রক সূত্রের খবর, আগামী দিনে সেগুলিও বন্ধ করে দেওয়া হতে পারে।এআইসিটিই-র ওয়েবসাইট জানাচ্ছে, দেশে বেসরকারি ইঞ্জিনিয়ারিং কলেজের সংখ্যা ৩ হাজার। যেগুলিতে মোট ছাত্রছাত্রী ভর্তি হতে পারে ১৩ লক্ষ ৫৬ হাজার জন।